Alfred Grixti, li sa ftit tal-ġimgħat ilu kien jokkupa l-kariga ta’ Chairman Eżekuttiv tal-Korporazzjoni għax-Xogħol u t-Taħriġ inħatar fil-kariga ta’ Kap Eżekuttiv tal-Fondazzjoni għal Servizzi ta’ Ħarsien Soċjali, kariga li kienet okkupata minn Sina Bugeja. Il-Fondazzjoni tiġbor fi ħdanha l-grupp ta’ aġenziji ta’ ħarsien soċjali Appoġġ, Sapport u Sedqa. Alfred Grixti hu għalliem, u kompla bl-istudji tiegħu fl-Università ta’ Malta kif ukoll fl-Università ta’ Oxford, minn fejn iggradwa b’post graduate diploma u Masters fir-Relazzjonijiet Industrijali u Management. Hu kien ukoll lecturer fl-Università ta’ Malta u wkoll kap ta’ skola għal numru ta’ snin. Is-Sur Grixti hu wkoll Fellow tas-Salzburg Seminar, u fl-aħħar sena kien ukoll Chairman tal-Korporazzjoni għax-Xogħol u Taħriġ. Fil-preżent is-Sur Grixti qed iservi wkoll bħala Sindku ta’ Ħaż-Żebbuġ. Il-Fondazzjoni, permezz tad-diversi servizzi u proġetti fi ħdanha, toffri firxa wiesgħa ta’ servizzi immirati lejn tfal, familji u persuni fil-bżonn. Hi tinkludi 750 impjegat u madwar 200 voluntier, u topera baġit ta’ aktar minn sbatax-il miljun u nofs ewro. Wieħed jista’ jikkuntattja lill-Fondazzjoni għal Servizzi ta’ Ħarsien Soċjali fuq 2258 8900 jew [email protected] .